
A munkavégzők dogmatikája: munkavállaló, önfoglalkoztató, atipikus munkavállaló, munkavállalóhoz hasonló jogállású személy

A társadalmak alapja a munka, a munkavégzés. Az emberiség munkát végző
személyekből áll, legyen szó bármilyen földrészről, országról. Sokáig nem volt különbség
fogalmi szempontból munkavégző és munkavégző között, azonban mára megváltoztak a
körülmények, mások a „játékszabályok” a munkaerőpiacon. A felgyorsult élet az elmúlt
évtizedekben korábban nem ismert munkavégzési konstrukciókat állított fel, melynek
eredménye az, hogy a már begyökerezett, szilárd, hagyományos munkavállalói státusz
vesztett vonzerejéből, és mellé új formák képződtek. Ezek az új formák jórészt még nem
tisztázódtak le, az országok és az Európai Unió is keresi az elhatárolási ismérveket, a
fogalmak megdönthetetlen elemeit. Dolgozatomban egy íven haladok, melynek kezdőpontja a
hagyományos munkaviszony munkavállalója, állomásai az önfoglalkoztatók, az atipikus
munkavállalók, végpontja pedig a munkavállalóhoz hasonló jogállású személyek
problematikája. Emellett törekedtem a lehető legtöbb szempontból megvilágítani az egyes
jelenségeket, különösen a szürke zóna megjelenését külföldön, leginkább a német
jogrendszerben. Legfőbb célom az volt, hogy a több oldalról megvilágított problémákat egy
keretbe foglaljam, ezzel egy átfogó képet adva a jelenség dogmatikai oldaláról.



